Η τοπική φλεγμονώδης αντίδραση του περιτοναίου ως δείκτης βαρύτητας του χειρουργικού τραύματος μετά από ανοικτή και λαπαροσκοπική χολοκυστεκτομή
Authors: Μιχαηλίδου Ευρώπη 
Published: January 2014

Εισαγωγή Είναι γνωστό ότι οι χειρουργικές επεμβάσεις κινητοποιούν τη συστηματική φλεγμονώδη αντίδραση του οργανισμού. Με το δεδομένο ότι οι διαταραχές που συμβαίνουν διεγχειρητικά είναι ανάλογες της έκτασης της κάκωσης των ιστών, θα μπορούσε να υποτεθεί ότι η φυσιολογική απάντηση του οργανισμού στην ελάχιστα επεμβατική χειρουργική, όπως η λαπαροσκοπική, είναι διαφορετική από αυτήν που συμβαίνει στην ανοικτή χειρουργική.Σκοπός Σκοπός της μελέτης είναι η σύγκριση των συγκεντρώσεων των κυτοκινών IL-6 και IL-8 στον ορό, σε σχέση με τις συγκεντρώσεις τους στα μεσοθηλιακά κύτταρα του περιτοναίου, σε ασθενείς που υποβάλλονται σε λαπαροσκοπική και ανοικτή χολοκυστεκτομή. Απώτερος στόχος της μελέτης είναι η πιθανή αναγνώριση της κλινικής σημασίας των κυτοκινών IL-6 και IL-8, ως δεικτών χειρουργικού stress και η σύγκριση της λαπαροσκοπικής με την ανοικτή χολοκυστεκτομή ως προς την τοπική φλεγμονώδη αντίδραση του περιτοναίου, όπως αυτή εκφράζεται με τον ποσοτικό προσδιορισμό των κυτοκινών σε αυτό. Μέθοδοι Δείγματα περιτοναίου ελήφθησαν αμέσως μετά την είσοδο στην περιτοναϊκή κοιλότητα και πριν την σύγκλεισή της σε 30 ασθενείς, που υποβλήθηκαν σε λαπαροσκοπική χολοκυστεκτομή και σε 30 ασθενείς που υποβλήθηκαν σε ανοικτή χολοκυστεκτομή. Τα επίπεδα των κυτοκινών IL-6 και IL-8 στα δείγματα περιτοναίου που ελήφθησαν υπολογίσθηκαν με την ενζυμική ανοσοπροσροφητική μέθοδο ELISA (Quantikine R mRNA , 614 McKinley Place N.E., Minneapolis,USA), αφού πρώτα έγινε απομόνωση του mRNA από τα ιστικά δείγματα με την χρήση ειδικού κιτ (Purescript R RNA Isolation Kit, 13355 10th Avenue North, Minneapolis, USA).Δείγματα αίματος για τον ποσοτικό προσδιορισμό των IL-6 και IL-8 στον ορό του αίματος των ασθενών ελήφθησαν 6 ώρες μετά το τέλος του χειρουργικής επέμβασης, όπως και το πρωί της πρώτης μετεγχειρητικής ημέρας και στις δύο ομάδες ασθενών. Για τον ποσοτικό προσδιορισμό των επιπέδων IL-6 και IL-8 στον ιστό χρησιμοποιήθηκε ειδικό κιτ ELISA, Η μέτρηση των ιντερλευκινών 6 και 8 (IL-6, IL-8) στον ορό έγινε με την μέθοδο Elisa με την χρήση ειδικών κιτς(Human IL-6 ELISA Kit, Human IL-8 ELISA Kit) (2355 Derry Road East, Unit 23 Mississauga, Ontario CANADA L5S 1V6). Αποτελέσματα Παρατηρήθηκε μία στατιστικά σημαντικά μεγαλύτερη αύξηση των επιπέδων των ιντερλευκινών IL-6 και IL-8 στα ιστικά δείγματα περιτοναίου, στους ασθενείς που υποβλήθηκαν σε ανοικτή χολοκυστεκτομή, σε σχέση με αυτούς που αντιμετωπίστηκαν λαπαροσκοπικά, με μία μέση ποσοστιαία αύξηση της IL-6 στην περίπτωση της ανοικτής χολοκυστεκτομής σχεδόν τετραπλάσια από αυτήν που παρατηρείται στη λαπαροσκοπική (περίπου 32% έναντι μόνον 7.5%) και περισσότερο από διπλάσια για την IL-8 (περίπου 33% έναντι 14.3%). Παρατηρήθηκε επίσης, μία στατιστικά σημαντικά διαφορά στην μεταβολή της συγκέντρωσης της IL-6 στον ορό του αίματος, μεταξύ των δύο χειρουργικών τεχνικών, με τη μεταβολή της στη λαπαροσκοπική χολοκυστεκτομή να είναι στατιστικά σημαντικά μικρότερη από ότι στην ανοικτή. Οι συγκεντρώσεις των IL-6 και IL-8 τόσο στον ιστό, όσο και στον ορό, δεν είναι ανεξάρτητες μεταξύ τους, αλλά παρουσιάζουν μία ισχυρή θετική συσχέτιση. Ο έλεγχος συσχέτισης των μεταβολών των συγκεντρώσεων των IL-6 και IL-8 στον ιστό και στον ορό, έδειξε μόνο μία στατιστικά σημαντική θετική συσχέτιση για την «απόλυτη» μεταβολή της IL-6, η οποία όμως δεν αφορούσε και τη ποσοστιαία αντίστοιχη μεταβολή της. Συμπεράσματα 1. Η λαπαροσκοπική χολοκυστεκτομή κινητοποιεί σε μικρότερο βαθμό τη φλεγμονώδη αντίδραση του οργανισμού, κυρίως σε κυτταρικό επίπεδο και λιγότερο στη συστηματική κυκλοφορία. 2. Η εκτίμηση της τοπικής φλεγμονώδους αντίδρασης είναι περισσότερο ασφαλής και αποτελεσματική, στην εκτίμηση της βαρύτητας του χειρουργικού τραύματος. 3. Ο προσδιορισμός των κυτοκινών στη συστηματική κυκλοφορία, φαίνεται να εκφράζει ασθενώς την παραγωγή των κυτοκινών σε κυτταρικό επίπεδο.